打麥
作者：張舜民
朝代：宋

paragraphs: 打麥打麥，彭彭魄魄。
聲在山南應山北，四月太陽出東北。
纔離海嶠麥尚青，轉到天心麥已熟。
鶡旦催人夜不眠，竹雞叫雨雲如墨。
大婦腰鐮出，小婦具筐逐。
上壠先捋青，下壠已成束。
田家以苦乃爲樂，敢憚頭枯面焦黑。
貴人薦廟已嘗新，酒醴雍容會所親。
曲終厭飫勞童僕，豈信田家未入脣。
盡將精好輸公賦，次把升斗求市人。
麥秋正急又秧禾，豐歲自少凶歲多，田家辛苦可奈何。
將此打麥詞，兼作插禾歌。